CELEX: 32018D1203(01)
Language: hu
Date: 2018-11-21 00:00:00
Title: A Bizottság végrehajtási határozata (2018. november 21.) a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” földrajzi árujelzőnek a 110/2008/EK európai parlamenti és tanácsi rendelet 17. cikkében említett, a szeszipari ágazatban történő lajstromozása iránti kérelemnek az Európai Unió Hivatalos Lapjában való közzétételéről

3.12.2018   
               
               
                  HU
               
               
                  Az Európai Unió Hivatalos Lapja
               
               
                  C 435/5
               
            
         A BIZOTTSÁG VÉGREHAJTÁSI HATÁROZATA
         (2018. november 21.)
         a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” földrajzi árujelzőnek a 110/2008/EK európai parlamenti és tanácsi rendelet 17. cikkében említett, a szeszipari ágazatban történő lajstromozása iránti kérelemnek az Európai Unió Hivatalos Lapjában való közzétételéről
         (2018/C 435/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről szóló, 2008. január 15-i 110/2008/EK európai parlamenti és a tanácsi rendeletre (1) és különösen annak 17. cikke (6) bekezdésére,
         mivel:
         
                     (1)
                  
                  
                     A Bolgár Köztársaság a 110/2008/EK rendelet 17. cikkének (1) bekezdésével összhangban kérelmet nyújtott be a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” elnevezésnek az említett rendelet III. mellékletében, földrajzi árujelzőként történő lajstromozása iránt.
                  
               
                     (2)
                  
                  
                     A Bizottság a 110/2008/EK rendelet 17. cikkének (5) bekezdésével és 17. cikkének (6) bekezdésével összhangban megvizsgálta a kérelmet, és arra a következtetésre jutott, hogy az megfelel a szóban forgó rendeletben meghatározott feltételeknek.
                  
               
                     (3)
                  
                  
                     Annak érdekében, hogy lehetőség nyíljon a 110/2008/EK rendelet 17. cikkének (7) bekezdése szerinti felszólalások benyújtására, a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” elnevezésre vonatkozó műszaki dokumentációnak a 110/2008/EK rendelet 17. cikkének (4) bekezdésben említett főbb előírásait az Európai Unió Hivatalos Lapjában közzé kell tenni,
                  
               A KÖVETKEZŐKÉPPEN HATÁROZOTT:
         
            Egyetlen cikk
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” elnevezésre vonatkozó műszaki dokumentációnak a 110/2008/EK rendelet 17. cikkének (4) bekezdésben említett főbb előírásait e határozat melléklete tartalmazza.
            Az 110/2008/EK rendelet 17. cikke (7) bekezdésének megfelelően e határozat közzététele jogot keletkeztet az e cikk első bekezdésében szereplő elnevezés lajstromozása elleni felszólalásra, e határozatnak az Európai Unió Hivatalos Lapjában való közzététele időpontjától számított hat hónapon belül.
         
         
            Kelt Brüsszelben, 2018. november 21-én.
            
               
                  a Bizottság részéről
               
               Phil HOGAN
               
                  a Bizottság tagja
               
            
         
         
            (1)  HL L 39., 2008.2.13., 16. o.
         
      
      
         
            MELLÉKLET
            A MŰSZAKI DOKUMENTÁCIÓ FŐBB ELŐÍRÁSAI
            
               Ügyiratszám: PGI-BG-01867 – 2014.1.7.
            
            1.   A lajstromozandó földrajzi árujelző:
            
            
               „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol”
            
            2.   A szeszes ital kategóriája
            
            Винена дестилатна спиртна напитка/Borpárlat
            3.   A szeszes ital megnevezése
            
            3.1.   Fizikai-kémiai jellemzők és/vagy érzékszervi tulajdonságok
            
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” egy ragyogó, világos, halványsárga színű borpárlat, amely kellemes és erős gyümölcsös aromával, harmonikus, enyhe ízzel és kifejezett, szőlős utóízzel rendelkezik. Az ital limitált kiadásait legalább hat hónapig, legfeljebb 1 000 liter űrtartalmú tölgyfahordóban érlelik. A tölgyfával való érintkezés élénkíti a színét, elmélyíti édes ízét, hangsúlyosabbá teszi lágyságát, és érezhetően tölgyes nüansszal gazdagítja aromáját, a végén enyhe vanília ízt is kölcsönözve számára.
            Az ital alkoholtartalma legalább 40 % (V/V).
            3.2.   Egyedi tulajdonságok (összehasonlítva az azonos kategóriához tartozó szeszes italokkal)
            
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” egy olyan borpárlat, amelynek minimális alkoholtartalma 40 % V/V, illékonyvegyület-tartalma 132–174 g/hl abszolút alkoholra vonatkoztatva, beleértve a 6–24 g/hl észtertartalmat és a 2–8 g/hl aldehidtartalmat, metanoltartalma pedig 0,07–0,140 g/l. Fizikai-kémiai jellemzőinek értékei meghaladják a borpárlat kategóriára vonatkozó szabályokban meghatározott minimális értékeket.
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” egy fehér és vörös szőlőfajtákból nyert borpárlat. A szőlő a fajtákat külön tartalmazó tételekben érkezik feldolgozásra. A jó minőségű lepárlandó fehérborok elérése érdekében a szőlőt a műszakilag érett, de még nem túlérett állapotban kell szüretelni, amikor cukortartalma 16–19 % között van, savtartalma pedig magasabb, azaz borkősavban kifejezve legalább 500 g/hl. A gyakorlat azt mutatja, hogy a magasabb savtartalmú, robosztus fehérborokból erőteljes gyümölcsös aromájú, ízletes párlatok nyerhetők. A homokos, kavicsos talajon termesztett fehér szőlő kifejezetten gyümölcsös ízűvé válik, ami a megfelelő feldolgozásnak köszönhetően a borban és a párlatokban is érezhető marad.
            A vörös szőlőfajták betakarítása akkor történik, amikor cukortartalmuk legalább 18–20 %, savtartalmuk pedig borkősavban kifejezve legalább 600 g/hl. A vörös fajták növényekre emlékeztető elsődleges aromákkal rendelkeznek, és erősebb ízű borokat eredményeznek. Desztillálás során intenzív, harmonikus ízű párlatokat és markáns, szőlős utóízt eredményeznek, ami a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat jellemzője.
            Az egyértelmű érlelési potenciállal rendelkező párlatokat a helyi Strandzha (Quercus hartwissiana Stev.) tölgyfából készült fahordókban érlelik. A fával való érintkezés a színt gazdagítja, és az érlelt italban finom íz és ízletes aroma kialakulását eredményezi.
            4.   A lajstromozandó földrajzi árujelzés (az érintett földrajzi terület)
            
            A földrajzi terület, ahol a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat készül, Yambol tartományra és a szomszédos Burgasz megye egy részére terjed ki, és a következő településeket (zemlishta) foglalja magában:
            
                        —
                     
                     
                        Yambol település – egy helység: Yambol városa;
                     
                  
                        —
                     
                     
                        Straldzha település – hét helység: Straldzha, valamint Zimnitsa, Irechekovo, Kamenets, Lozenets, Nedyalsko és Parvenets falvak;
                     
                  
                        —
                     
                     
                        Tundzha település – tizenkét helység: Bezmer, Botevo, General Inzovo, General Toshevo, Kalchevo, Kozarevo, Meden Kladenets, Pobeda, Roza, Tenevo, Hadzhi Dimitrovo és Chargan falvak;
                     
                  
                        —
                     
                     
                        Bolyarovo település – két helység: Bolyarovo város és Stefan Karadzhovo falu;
                     
                  
                        —
                     
                     
                        Elhovo település – öt helység: Elhovo város és Granitovo, Malomirovo, Melnitsa és Malak Manastir falvak;
                     
                  
                        —
                     
                     
                        Kameno település – egy helység: Troyanovo falu;
                     
                  
                        —
                     
                     
                        Aytos település – egy helység: Topolnitsa falu;
                     
                  
                        —
                     
                     
                        Sredets település – egy helység: Zornitsa falu;
                     
                  
                        —
                     
                     
                        Topolovgrad település – egy helység: Oreshnik falu.
                     
                  5.   A szeszes ital előállításának módja
            
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat a fent meghatározott földrajzi területen, a következő fajtákból származó szőlőből készül:
            
                        —
                     
                     
                        Fehér: Rikat, Bolgar, Cherven Misket, Dimyat, Chardonnay, Ugni Blanc, Prosecco, Sauvignon Blanc és Viognier;
                     
                  
                        —
                     
                     
                        Vörös: Merlot, Cabernet Sauvignon, Pamid, Syrah és Cabernet Franc.
                     
                  Szállításkor tömeg, megjelenés, fajta és cukortartalom szerint kerülnek válogatásra. Csak kiváló minőségű szőlőt használnak. A szőlőt kézzel szüretelik, és műanyag ládákba vagy rekeszekbe helyezik. Szüreteléskor a 15 liternél nagyobb űrtartalmú tartályok használata nem megengedett. A szőlőt csomagolás nélkül szállítják feldolgozásra megfelelő kialakítású és kapacitású, szigetelt fémedényekben. A legtöbb esetben minden egyes járműről arányos mintákat gyűjtenek be kézzel, megvizsgálják a külső megjelenést, az általános állapotot és a fajtatisztaságot, a cukortartalmat pedig hidrométerrel megmérik. A feldolgozásra a szüretelés után 12–24 órán belül kerül sor. A szőlőt először a szárak eltávolítása érdekében összezúzzák, majd kipréselik. A szőlőpép különleges erjesztőtartályokba kerül, ahol szükség esetén áztatják, hogy a szőlőhéjból kivont aromás anyagokkal gazdagodjon. A mustot leeresztik, a pépet pedig kipréselik. A túlpréselés nem megengedett. Szigorúan betartják azt a követelményt, hogy legfeljebb 75 liter „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat állítható elő 100 kg szőlőből. A következő lépés az alkoholos erjesztés. Ehhez tiszta borélesztő-kultúrákat használnak. A folyamatot ellenőrzik, és minden 24 órás periódusban legalább kétszer mintát vesznek minden fermentációs tartályból, ellenőrzik a cukortartalmat és a hőmérsékletet, és figyelemmel kísérik az érzékszervi tulajdonságokat. A másodlagos alkoholos erjesztés különböző kapacitású, megerősített acéltartályokban történik. A borokat gondosan dekantálják. A lepárlás az üledék (seprő) különválasztását követően a lehető leghamarabb megtörténik. A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” előállításához K5 és DK-1típusú folyamatos lepárlóberendezéseket használnak. Ezek bolgár tervezésűek. A következő jellemzőkkel rendelkeznek:
            Mindegyik lepárlókészülék desztilláló (frakcionáló) oszlopból, deflegmátorokból, kondenzátorból, hűtőből, buboréksapkából, vízszintes borhevítőből és szintszabályozóból áll. A rendszer bekapcsolása után gőz bevezetésével melegítik az oszlopot, a deflegmátorokat és a borászati fűtőberendezést. Amikor a desztillált víz a hűtőből kezd kifolyni, a bort lepárlás céljából beleöntik. A vízgőz alulról felfelé haladva érintkezik az ellenáramú borral, valamint etil-alkohollal és illékony anyagokkal gazdagodik. A lepárlóoszlop felső részéből származó víz- és alkoholgőzök elérik a deflegmátort és a hűtőt, ahol alkoholtartalmuk 62–65 térfogatszázalékra nő. A hűtést követően nyert borpárlat átszivárog a buboréksapkán, miközben alkoholtartalmát és hőmérsékletét folyamatosan szeszfokolón mérik.
            A kapott párlatokat kategorizálják. Ezt követően megfelelő kialakítású és kapacitású, rozsdamentes acéledényekben vagy vasbeton tartályokban, fával való érintkezés nélkül tárolják őket. Az érzékszervi profilokat az a szőlőfajta határozza meg, amelyből származnak, valamint a feldolgozás módja. A fehér szőlőfajtákból olyan finom párlatok állíthatók elő, amelyek ragyogóan tiszták és kifejezetten erős, gyümölcsös aromával rendelkeznek. A vörös szőlőfajtákat olyan párlatokká dolgozzák fel, amelyek ragyogó tisztasággal, erősebb ízzel, lágysággal és hosszan tartó, szőlős utóízzel rendelkeznek. Az érlelés nélküli „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” előállításakor a párlatok keverése (házasítása) egy olyan technikai művelet, amely kulcsfontosságú a késztermék minőségének meghatározásához. Tapasztalt szakemberek jól bevált előállítási módszereket alkalmazva, megfelelő arányban elegyítik a párlatokat, az alkoholtartalmat pedig ásványmentesített víz hozzáadásával 40 %-ra (V/V) igazítják ki.
            A legtöbb párlatot tölgyfával való érintkezés nélkül tárolják. A nem érlelt ital színét karamell hozzáadásával korrigálják.
            A kapott termék folyamatosan kiváló minőségű, érzékszervi jellemzői egyik évről és egyik szüretről a másikra stabilak maradnak, más szóval a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” szalmasárga színű, hangsúlyosan gyümölcsös illatú, enyhe és harmonikus ízű, és kivételesen kellemes, szőlős utóízzel rendelkező borpárlat.
            A legjobb minőségű, megfelelő potenciállal rendelkező párlatokat legalább hat hónapig érlelik tölgyfa hordókban, amelyek legfeljebb 1 000 liter kapacitással és 3–4 cm vastag hordódongákkal rendelkeznek. A hordókat a területre jellemző Strzdzha tölgy fájából készítik.
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat elegyítése (házasítása), hígítása és palackozása nem korlátozódik arra a meghatározott földrajzi területre, ahol a terméket előállítják.
            6.   Kapcsolat a földrajzi környezettel vagy eredettel
            
            6.1.   A földrajzi területnek vagy eredetnek a kapcsolat szempontjából releváns adatai:
            
            A 20. század elején a szőlőtermesztés, valamint a borok és borpárlatok előállítása hagyományos mesterségből a fiatal bolgár állam egyik fő iparágává vált. A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlatot számos kis szeszfőzdében kezdték el gyártani az 1930-as években.
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” ipari előállítását és értékesítését gyakorlatilag 1974-ben kezdték el Yambol borkamráiban. A közeli szövetkezetek elegendő szőlőtőkével rendelkeztek nemcsak a borok, hanem a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat nyersanyagainak előállításához is.
            Bulgáriában (1989-ben) a demokratikus rendszert létrehozó változásokat a mezőgazdasági földterületek teljes visszaszolgáltatása követte. A földrajzi terület, ahol a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat készül, a szőlőültetvények műveléséhez kedvező talajjal és éghajlati adottságokkal rendelkezik. A régi szőlőültetvényeket helyreállították, és újakat telepítettek. Javult a szőlőfajták változatossága. A területen új szőlőfajtákat ültettek, pl. Prosecco, Viognier, Syrah és Cabernet franc szőlőfajtákat. A különböző fajták eltérő jellemzőkkel rendelkeznek. A megfelelő feldolgozás desztillálásra szolgáló fehér- és vörösborokat eredményez, amelyek mindegyike eltérő potenciállal rendelkezik, és az adott szőlőfajta megkülönböztető jegyei hozzáadódnak az aromához és az ízhez. Az emberi tényező fontos szerepet játszik az ital előállításához használt technológia alkalmazása során. Tapasztalt szakemberek a K5 és DK-1 típusú folyamatos lepárlóberendezések alkalmazásával desztillálják az italt 62–65 térfogat-százalékos alkoholtartalom eléréséig. Ez a desztillációs módszer lehetővé teszi, hogy a borokból származó, a gyümölcsös aromáért és az ízelemekért felelős illékony anyagok maximális mértékben belekerüljenek a párlatokba és fennmaradjanak azokban. A megfelelő párlatok megfelelő arányban történő elegyítése (házasítása) olyan készterméket eredményez, amely állandó, egységesen kiváló minőségű, és stabil érzékszervi tulajdonságokkal rendelkezik.
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat nagy értékesítési láncok által szervezett reklámkampányok, előadások és kóstolók tárgyát képezi; nemzetközi vásárokon, kiállításokon és versenyeken mutatták be, ahol számos díjat és kitüntetést nyert. A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlatot az évek során számos kitüntetésben részesítették, többek között a plovdivi nemzetközi Vinaria kiállításon kapott aranyérmeket és kiválósági bizonyítványokat.
            6.2.   A szeszes italnak a földrajzi területtel összefüggő egyedi tulajdonságai
            
            Azok a szőlőültetvények, amelyekből a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat előállításához felhasznált nyersanyagok származnak, a déli borvidék (Trák-alföld/Trakiyska Nizina) délkeleti részén (Bolyarovo, Elhovo, Straldzha, Tundzha, Yambol és Topolovgrad település) és a keleti borvidék (Fekete-tenger/Chernomorski) nyugati részén (Aytos, Kameno és Sredets település) helyezkednek el. A földrajzi terület lefedi a Tundzha-Straldzha alrégiót, és egészen a Strandzha- és a Sakar-hegység északi lejtőiig terjed.
            A földrajzi terület, ahol a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat készül, szőlőültetvények műveléséhez kedvező talajjal és éghajlati adottságokkal rendelkezik. A területen síkságok és dombok húzódnak, és az átlagos tengerszint feletti magasság 190 m. Földrajzi elhelyezkedésénél fogva számos éghajlati hatás érvényesül, amelyek közül a legjelentősebb a Felső-Trák-alföldre jellemző átmeneti kontinentális éghajlat. A Fekete-tenger és a Földközi-tenger hatása kevésbé markáns. Az itt feljegyzett hőmérsékletek Bulgária legmelegebb területeinek egyikéről tanúskodnak. Januárban, a leghidegebb hónapban az átlaghőmérséklet 0 és 1,5 °С között van. Januárban az átlaghőmérséklet Yamolban 0,2 °С, Elhovóban pedig 1,2 °С, ami szemlélteti az átmeneti kontinentális és az átmeneti mediterrán éghajlatú körzetek közötti különbséget a leghidegebb hónapokban. A terület egésze a 0 °С-os izotermától délre helyezkedik el, ami biztosítja a hosszú fagymentes időszakot és a növények normális életműködéséhez szükséges körülményeket. A területen évente 180–210 fagymentes nap van. Körülbelül április 10-től kezdve a hőmérséklet átlagosan 10 °С fölött marad, ami jótékony hatással van a növények növekedésére. A terület átlagosan 2 200–2 250 óra napsütésben részesül, és a növekedési időszakban a hőmérséklet összege körülbelül 3 500–3 800 °С. A nyarak viszonylag melegek és a kontinentális éghajlat jellegzetességeit viselik magukon. Júliusban a területen az átlaghőmérséklet 23 °С. Az abszolút maximumhőmérséklet 44,4 °С, az átlagos maximumhőmérséklet pedig 38–40 °С.
            Az ősz hosszú és gyakran meleg, az átlaghőmérséklet az október 25. és november 4. közötti időszakban is 10 °С fölött marad. Az első őszi fagyok átlagosan október 23–29. között kezdődnek, legkorábban szeptember 30-án. Ezek az agráréghajlati viszonyok elősegítik az állandó növénykultúrák termesztését és különösen a szőlőtermesztést. A relatív páratartalom egész évben változik. Júliusban, augusztusban a legalacsonyabb (60–64 %), decemberben, januárban és februárban pedig a legmagasabb (80–92 %). A csapadék megoszlása egész évben egyenletes. Az átlagos évi csapadékmennyiség 530 és 700 mm között mozog.
            A talajok mérsékelten-enyhén kilúgozott csernozjom-vertiszol talajok; a Tundzha folyó és mellékfolyói mentén réti öntéstalajok találhatók; az Elhovótól délkeletre és északnyugatra a kilúgozott vertiszol talajok dominálnak (ezek a legsúlyosabb agyagos és kolloidban gazdag talajok Bulgáriában, amelyek nedves állapotban tekintélyes fekete színű humuszos szinttel rendelkeznek) a kilúgozott barna (fahéjszínű) erdőtalajok mellett, amelyek általában humuszban szegényebbek; délre barna (fahéjszínű) erdőtalajok, ranker talajok és kőzettalajok, kilúgozott barna (fahéjszínű) erdőtalajok és ásványi anyagokban szegény, pszeudopodzolos talajok találhatók.
            A domborzat, a talaj és az éghajlat kombinációja megteremti a jó minőségű szőlő előállításához szükséges feltételeket. Az emberi tényező kulcsfontosságú szerepet játszik. A tapasztalt szakemberek a szőlőt jó minőségű borrá alakítják át. A folyamat során ötvözik az évszázados hagyományokat az élvonalbeli technológiákkal. A borokat a bolgár tervezők által kifejlesztett, K5 és DK-1 típusú folyamatos lepárlóberendezésekkel desztillálják. A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat különleges jellemzője, hogy a lepárlás addig folytatódik, amíg létre nem jön a 62–65 térfogatszázalék közötti alkoholtartalommal rendelkező borpárlat. A sokéves tapasztalat azt mutatja, hogy a borpárlatnak ez az alkoholtartalma az, amelynél a legnagyobb a borból származó aromás anyagok mennyisége, valamint gazdag és kiegyensúlyozott íz érhető el.
            Az ital meghatározott földrajzi területén érlelt fehér és vörös szőlőfajtákból nyert párlatok egymást kölcsönösen kiegyensúlyozó érzékszervi tulajdonságokkal rendelkeznek. A fehér fajtákból nyert párlatok erőteljes gyümölcsös aromával, a vörös fajtákból nyert párlatok pedig jellegzetes szőlőízű zamattal rendelkeznek. A párlatok elegyítése (házasítása) kiváló minőségű, stabil érzékszervi tulajdonságokkal rendelkező terméket eredményez: halványsárga szín, erőteljes gyümölcsös aroma, harmonikus, enyhe íz, markáns, szőlős utóízzel.
            A legjobb minőséggel és érlelési potenciállal rendelkező párlatokat legalább hat hónapig a helyi Strandzha (Quercus hartwissiana Stev.) tölgyfából készült fahordókban érlelik. A Strandzha tölgy (Quercus hartwissiana Stev.) lombhullató fa, amely legfeljebb 25 méter magasságig nő. Ez egy olyan maradványfaj, amely a legutóbbi, 1,5 millió évvel ezelőtti jégkorszakból maradt fenn. Európában elterjedése a Strandzha-hegységre korlátozódik. Egyenként vagy csoportokban gyakran előfordul északra néző lejtőkön és alacsonyabban fekvő, nedves területeken, legtöbbször folyók és patakok mellett. Védett faj, amely szerepel a biológiai sokféleségről szóló bolgár törvényben is. A kádárok nemzedékei fenntartották az egyedülálló faanyag megmunkálásának hagyományait. A „kőben gyökerező” fából készült faanyag porózus szerkezetű, pórusai azonban rendkívül aprók. A párlatokkal való hosszan tartó kölcsönhatás nemcsak az alkohol párolgását eredményezi, hanem a fa értékes összetevőinek kivonását is.
            Az ital korlátozott mennyiségben kerül forgalomba, miután legalább hat hónapig tölgyfával érintkezett. Az érlelt „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat jellegzetes tulajdonságai a következők: mély sárga szín, domináns gyümölcsös aroma, érzékelhető, tölgyfára emlékeztető jegyekkel és a végén vaníliás árnyalattal; harmonikus íze kifejezetten enyhe és édes, utóíze hosszan tartó és enyhe.
            7.   Európai uniós vagy nemzeti/regionális előírások
            
            A nemzeti jogszabályok nem határoznak meg további különleges rendelkezéseket a „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlatra vonatkozóan. A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlat előállítására és piaci értékesítésére az Állami Közlöny 45/2012 számában közzétett törvény (ZVSN) „Szeszes italok” című fejezetében meghatározott, 2012. szeptember 16. óta hatályban lévő követelmények vonatkoznak.
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” földrajzi árujelzővel ellátott, szőlőből készült rakiját a bolgár gazdasági és energiaügyi miniszter 2013. november 27-i T-RD-27-20 sz. rendelete ismerte el, amelynek szövege megtalálható a Gazdasági Minisztérium honlapján: http://www.mi.government.bg/bg/library/zapowed-za-utvarjdavane-na-vinena-destilatna-spirtna-napitka-grozdova-rakiya-s-geografsko-ukazanie-ya-65-c28-m361-1.htm
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” földrajzi árujelzővel ellátott borpárlatot a délkelet-trákiai (Yugoiztochna Trakiyska) regionális szőlészeti és borászati kamara keretében működő, Sliven székhelyű regionális borkóstoló bizottság érzékszervi vizsgálatnak veti alá.
            8.   Kérelmező
            
            
                        —
                     
                     
                        Tagállam, harmadik ország vagy jogi/természetes személy:
                        Република България, Министерство на икономиката/Bulgária, Gazdasági Minisztérium
                     
                  
                        —
                     
                     
                        Teljes cím (utcanév és házszám, város és postai irányítószám, ország):
                        София 1052, ул. „Славянска” № 8, Република България/ul. Slavyanska 8, 1052 Szófia, Bulgária
                     
                  
                        —
                     
                     
                        Jogállás (jogi személyek esetében):
                     
                  9.   A földrajzi árujelző kiegészítése
            
            10.   A címkézésre vonatkozó egyedi szabályok
            
            A „Ямболска гроздова ракия/Гроздова ракия от Ямбол/Yambolska grozdova rakya/Grozdova rakya ot Yambol” borpárlatra vonatkozóan nem határoztak meg külön kötelező, címkézésre vonatkozó egyedi szabályokat az érvényben lévő horizontális szabályok kivételével.